Iako imaju potporu umirovljeničkih udruga i većine oporbenih stranaka, sindikalisti su prilično zabrinuti.

Organizatori inicijative “67 je previše” danas su na konferenciji za medije izrazili zabrinutost jer su u devet dana, prema dosad obrađenim podacima, prikupili 247.835 potpisa. Do kraja roka za prikupljanje potpisa sindikalne središnjice imaju još pet dana, a za ispunjenje cilja im nedostaje još 125.733 potpisa. Prikupljanje potpisa organiziraju tri sindikalne središnjice – Nezavisni hrvatski sindikati, Savez samostalnih sindikata Hrvatske i Matica hrvatskih sindikata, a glavni ciljevi su vraćanje granice za odlazak u starosnu mirovinu na 65 godina i umanjivanje penalizacije za odlazak u prijevremenu mirovinu.

Kako je za raspisivanje referenduma potrebno prikupiti najmanje 373.568 potpisa, predsjednik Matice hrvatskih sindikata Vilim Ribić izrazio je zabrinutost oko uspjeha inicijative.

“Broj potpisa je ispod naših očekivanja, nije optimističan i ne ulijeva nam mir”, rekao je Ribić koji za takve rezultate smatra odgovornim loše vremenske uvjete i “neprimjerenu Vladinu protureferendumsku propagandu”.

Koordinatorica Inicijative Mirela Boić poručila je građanima da se ne boje dati svoj potpis, da se zauzmu za sebe i ne nasjedaju na laži Vladine propagande. Iskustva od proteklog tjedna, prenosi HINA, pokazuju da se službene osobe u velikom broju boje dati svoj potpis, prijeti im se i boje se za svoja radna mjesta.

“Poručujemo im da se nemaju čega bojati jer je to njihovo građansko pravo i nema te vlade koja ih u tome može spriječiti”, istaknula je Boić.

U fokusu inicijative je i zapošljavanje ljudi u dobi između 55 i 64 godine, jer danas u Hrvatskoj njih samo 40 posto radi.

“Rješenje za mirovinski sustav nije u zakonu o mirovinskom osiguranju, nego na tržištu rada. Potrebno je razviti mjere potpore da se ti ljudi zaposle kako bi mogli dobiti punu mirovinu. Ako sada nešto ne učinimo, imat ćemo vojsku siromašnih starih ljudi koji neće moći raditi do 67 godina i mirovine će im biti penalizirane”, istaknula je Ana Miličević Pezelj iz SSSH.

Iako imaju potporu umirovljeničkih udruga i većine oporbenih stranaka, sindikalisti su prilično zabrinuti.